
Univerza v Ljubljani
Kongresni trg 12
1000 Ljubljana

Ljubljana, 19. 2. 2026
Številka: 6034-46/2024

ZADEVA: Priporočila visokošolskemu zavodu v postopku vzorčne evalvacije enovitega magistrskega študijskega programa Veterinarstvo Veterinarske fakultete Univerze v Ljubljani

Spoštovani,

svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na 228. seji dne 19. 2. 2026 obravnaval enoviti magistrski študijski program Veterinarstvo, ki ga je v okviru evalvacije vzorca študijskih programov presojala skupina strokovnjakov.

Skupina strokovnjakov je na podlagi dokumentacije v postopku in obiska visokošolskega zavoda dne 21. 10. 2025 pripravila skupno evalvacijsko poročilo. Visokošolski zavod je dne 19. 11. 2025 poslal pripombe na poročilo skupine strokovnjakov. Skupina strokovnjakov se je do pripomb opredelila in dne 3. 12. 2025 pripravila končno evalvacijsko poročilo. Svet agencije je študijski program prvič obravnaval na svoji 223. seji 18. 12. 2025 in takrat odločil, da določene ugotovitve, ki jih je označil za večje pomanjkljivosti oziroma neskladnosti posreduje v ponovno izjasnitev. Vaš odziv na poziv sveta smo prejeli 16. 1. 2026.

Svet agencije se strinja z ugotovitvami skupine strokovnjakov v končnem poročilu o presoji študijskega programa, ki so razvidne na vseh področjih presoje Meril za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20 in 82/20 – popr., 44/21 in 23/23: v nadaljevanju Merila za akreditacijo), tako na področjih notranjega zagotavljanja in izboljševanja kakovosti študijskega programa ter spreminjanja in posodabljanja študijskega programa kot tudi na področju izvajanja študijskega programa, razen pri prvem in drugem standardu 21. člena Meril za akreditacijo, kjer ugotavlja, da so standardi kakovosti izpolnjeni.

Svet agencije priporoča visokošolskemu zavodu, da upošteva priporočila strokovnjakov, in sicer:  

- v samoevalvacijskem poročilu jasno določi ukrepe, odgovorne osebe, letne časovnice ter merljive kazalnike in zagotovi ločeno, osredotočeno poročanje za posamezne študijske programe,
- izboljša javno dostopnost in komunikacijo rezultatov samoevalvacije,
- formalizira zbiranje in uporabo povratnih informacij zunanjih deležnikov,
- izboljša analitično vrednost samoevalvacijskega poročila in dosledno evidentira vse spremembe programa ter uskladi informacije o predmetniku v vseh informacijskih virih.


Svet agencije visokošolskemu zavodu priporoča, da priporočila strokovnjakov upošteva pri samoevalvaciji študijskega programa, kar naj bo razvidno tudi iz samoevalvacijskih poročil, ter o tem v roku dveh let od prejema tega dopisa poroča o napredku v skladu z 49.a členom Meril za akreditacijo.


	Gregor Rebernik
Področni sekretar
	dr. Boris Dular
Predsednik sveta
Nacionalne agencije Republike Slovenije za kakovost v visokem šolstvu




Poslati:
- Univerza v Ljubljani, Kongresni trg 12, 1000 Ljubljana, priporočeno

